มท.1 คาดโทษเจ้าหน้าที่ หากละเลยปราบยามเสพติด ให้หยุดปฎิบัติหน้าที่
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย แถลงผลการประชุมมาตรการเร่งด่วนในการแก้ไขปัญหายาเสพติดและอาวุธว่า ในเรื่องของซัพพลายจะเข้มงวดป้องกันและปราบปรามเสพติด เริ่มตั้งแต่แหล่งผลิต กระบวนการแหล่งผลิตทั้งหมดที่เข้ามาในประเทศ โดยทุกฝ่ายปกครองต้องเข้มงวดกวดขันอย่างจริงจัง  เช่น ในพื้นที่เมื่อพิสูจน์แล้วว่ามีการปล่อยปละละเลยจากเจ้าหน้าที่ จะบังคับใช้กฎหมายอย่างจริงจัง ทั้งการให้หยุดปฎิบัติหน้าที่และการรับราชการในอนาคตต่อไป ส่วนดีมานด์ก็จะไม่ให้ผู้เสพคนใหม่เข้ามาในระบบ โดยกระทรวงศึกษาธิการ กระทรวงการพัฒนาสังคมและความมั่นคงของมนุษย์ จะต้องทำงานร่วมกัน เพื่อป้องกันไม่ให้คนใหม่เป็นผู้เสพ  ขณะเดียวกัน กระทรวงมหาดไทยเตรียมเอ็กซเรย์ แยกผู้เสพ ผู้ใช้ และคนติดยาเสพติด โดยใช้กลไกร่วมกับฝ่ายตำรวจ ฝ่ายสาธารณสุข ฝ่ายปกครองแล้วนำคนพวกนี้เข้าสู่ระบบ ว่าจะต้องนำไปบำบัดอย่างไร ซึ่งในการบำบัด ก็ต้องแยกผู้เสพ ผู้ใช้และผู้ติดยา เพราะบางคนเมื่อใช้ยาเสพติดนานจะมีอาการหลอน กลุ่มคนเหล่านี้ต้องใช้การรักษานานเป็นปีๆ ดังนั้นจะต้องมีมาตรการและคนรับผิดชอบ เพราะคนพวกนี้ไม่สามารถบำบัดอยู่ในภาวะปกติได้  พลเอก อนุพงษ์ ยังระบุว่า ขณะนี้กำลังพิจารณาร่วมกับตำรวจว่า จะพิจารณาแก้กฎหมายการครอบครองยาเสพติด ที่ไม่เกิน 5 เม็ด ไม่เป็นผู้เสพ ไม่ดำเนินคดี แต่ทั้งนี้รัฐมนตรีว่าการกระทรวงมหาดไทยเห็นว่า ยาเสพติดจะลดลงทุกคนในสังคมจะต้องร่วมมือกัน อย่าสร้างกระแสวิพากษ์วิจารณ์ จนสังคมสับสน แต่ในส่วนของเจ้าหน้าที่ ยืนยันว่าจะเข้าจับกุมทันทีหากพบมียาเสพติด โดยไม่มีการละเว้น